Il tribunâl
superiôr di justizie de Navare al à ricognossût il dirit des
aministrazions locâls a regolâ l’ûs de lenghe basche (euskara)
intai cjamps di lôr competence, ancje se si cjatin inte aree no
bascofone. La Comunitât Forâl de Navare e je di fat dividude in trê
areis – bascofone, miste e no bascofone – cun nivei di tutele de
lenghe une vore diferents. Il câs al jere nassût dopo che un
proviodiment de provincie di Izarbeibar / Valdilzarbe che al regolave
l’ûs dal euskara intal so teritori al jere stât boçât dal
tribunâl aministratîf de Navare par vie che il teritori in cuistion
si cjatave fûr de aree bascofone. Pal tribunâl superiôr di
justizie de Navare invezit ducj i articui che si riferissin a di un
ûs paritari de lenghe basche intai documents uficiâi, inte
cartelonistiche e inte toponomastiche a van ben se a àn un impat
dome a nivel locâl, cuant che però a àn efiets ancje su altris
aministrazions là che l’euskara nol à un ricognossiment uficiâl
no puedin jessi acetâts, come tal câs dal ûs dal non uficiâl de
provincie in forme bilengâl o de redazion in dôs lenghis di chei
ats che a vegnin inviâts ancje a altris aministrazions locâls.
Font:
Noticias de Navarra, 06/08/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn glg_Latn